नई दिल्ली। बिहार मे सत्ता पर जरूर नीतीश कुमार क कब्जा भ गेल अछि, मुदा एकटा क्षेत्र एहन अछि जाहि मे बिहार एखनो जगन्नथ- लालू राज स बाहर नहि निकली पाबि रहल अछि। बिहार देश क असगर एहन राज्य अछि, जहि ठाम महिला कए एखनो औसतन साढ़े तीन स बेसी बच्चा पैदा भ रहल अछि, जखनकि राष्ट्रीय स्तर पर प्रजनन दर (टीएफआर) 0. 1 अंक आओर घटि कए 2. 4 पर पहुंच गेल अछि। बच्चा पैदा करबाक रफ्तार मे बिहार एक बेर फेर अव्वल भ गेल। बिहार कए पिछला किछु साल मे बहुत एहन ताज भेटल अछि जाहि मे ओ देश मे अपना कए सबस आगू रखलक अछि, मुदा एहि मामला मे बिहार सेहो आइ कहैत अछि जे नहि चाही इ ताज। कोनो विकासशील राज्य लेल एहि ताज कए राखब सामर्थ नहि होइत अछि। मुदा इ कटू सत्य अछि जे बीमारू स विकाशसील राज्य बनि चुकल बिहार मे एखनो सबस बेची बच्चा पैदा होइत अछि। पंजाब, पश्चिम बंगाल, दिल्ली आ हिमाचल सहित कुल दसटा राज्य 2. 1 बच्च क औसत क राष्ट्रीय लक्ष्य कए हासिल क लेलक अछि। राष्ट्रीय स्तर पर हम देर स सही मुदा प्रजनन दर क लक्ष्य क करीब पहुंच रहल छी। भारत क महापंजीयक (आरजीआई) दिस स जारी आंकड़ा मे ताजा प्रजनन दर घटि कए 2. 4 भ गेल अछिै। यानी भारतीय महिला एखनो अपन जीवन काल मे औसतन 2. 4टा बच्चा पैदा क रहल छथि। इ अध्ययन वर्ष 2011 तक क अछि। एहि स एक साल पहिने तक इ दर 2. 5 अंक छल। राष्ट्रीय जनसंख्या नीति क मुताबिक वर्ष 2010 तक हमरा सब कए 2. 1 बच्चा क औसत तक पहुंच जेबाक छल। दसटा राज्य आंध्र प्रदेश, दिल्ली, हिमाचल प्रदेश, जम्मू-कश्मीर, कर्नाटक, केरल, महाराष्ट्र, पंजाब, तमिलनाडु और पश्चिम बंगाल इ लक्ष्य हासिल क लेलक अछि। उत्तर प्रदेश बिहार क कतार मे अछि बिहार (3. 6), उत्तर प्रदेश (3. 4), मध्य प्रदेश (3. 1) आ राजस्थान (3) क स्थिति पर अछि। तमिलनाडु आ पश्चिम बंगाल दूनू 1. 7 क दर स सबस नींचा अछि। हालांकि बिहार क लोक एहि समाद स संतोष क सकैत छी जे पिछला पांच साल मे एहि ठाम तेजी स एहि पर काबू कैल जा रहल अछि। राज्य मे वर्ष 2006 मे जतए प्रजनन दर 4. 2 छल, ओतहि एखन 0. 6 अंक घटि कए 3. 6 भ गेल अछि। जखन कि राष्ट्रीय स्तर पर एहि दौरान महज 0. 4 अंक क कमी दर्ज कैल गेल अछि। 